የሀገሪቱን እድገት ለማስቀጠል የቴክኖሎጂ አቅምን መገንባት ትኩረት ሊሰጠው ይገባል – ዶ/ር ደብረፅዮን
-ኢትዮጵያ እያስመዘገበች ያለችውን እድገት ለማስቀጠል ለቴክኖሎጂ ትኩረት ሊሰጠው ይገባል ሲሉ በምክትል ጠቅላይ ሚኒስትር ማዕረግ የፋይናንስና የኢኮኖሚ ክላስተር አስተባባሪ እና የመገናኛና ቴክኖሎጂ ሚኒስትሩ ዶክተር ደብረፅዮን ገብረሚካኤል ተናገሩ።ሚኒስትሩ እንደተናገሩት፥ በሃገሪቱ የቴክኖሎጂ አቅምን ለመገንባት እና ብቁ የሰው ሃይል ለማምረት ትኩረት ተሰጥቶ እየተሰራ ነው።ይሁንና የጥናትና ምርምር አቅምን ለማጎልበት እና የትምህርት ጥራትን ለማስጠበቅ ትኩረት ሰጥቶ መሥራት ለነገ የማይባል ነው ብለዋል ዶክተር ደብረፅዮን።የቴክኖሎጂ አቅም ግንባታ መሠረቱ የተማረ የሰው ኃይል ነው ያሉት ሚኒስትሩ፥ በመስኩ የተማረ የሰው ኃይል ለማፍራት ከፍተኛ ትኩረት ተሰጥቶት እየተሰራ ነው ብለዋል።ለዚህም በሀገሪቱ ሳይንስ እና ቴክኖሎጂ ላይ ብቻ ያተኮሩ የትምህርት ተቋማት ተቋቁመው ሰፊ ቁጥር ያለው የተማረ የሰው ኃይል እንዲያፈሩ እየተደረገ መሆኑን አንስተዋል።ሀገሪቱ ለዘርፉ በሠጠችው ትኩረትም በከፍተኛ የትምህርት ተቋማት የተፈጥሮ ሳይንስ እና ማህበራዊ ሳይንስ ተማሪዎች ቅበላ ምጣኔው 70/30 እንዲሆን ማድረጓን ነው ያስታወሱት።ይሁን እንጂ እያደገ የመጣው ኢኮኖሚ በሚፈልገው ልክ የተማረ የሰው ኃይል በማፍራት ረገድ እና የትምህርት ጥራት ላይ አሁንም የተለያዩ ችግሮች እንደሚስተዋሉ ነው ዶክተር ደብረፅዮን ያብራሩት።ለጥናት እና ምርምር የሚሠጠው ትኩረት አናሳ መሆኑንና የፋይናንስ ችግር እንቅፋት መሆናቸውንም አንስተዋል።እነዚህን ችግሮች ለመቅረፍም መንግስት በትምህርት ዘርፍ ከተሠማሩ የግል ተቋማት ጋር በመምከር አቅጣጫዎችን አስቀምጧል ብለዋል።የቴክኖሎጂ አቅም ግንባታ ለቀጣይ የሀገሪቱ እድገት ቀጣይነት ያለው ወሳኝነት በአግባቡ የመረዳት የአመለካከት ችግሮችም እንደሚስተዋሉም ነው የተናሩት።የቴክኖሎጂ ሽግግር ላይም በቀጣይ ሰፊ ስራ መስራት ይኖርብናል ነው ያሉት።ከዚህ ቀደም የተገነቡን የኤሌክትሪክ ማመንጫ ጣቢያዎች ለቴክኖሎጂ ሽግግር አልተጠቀምንባቸውም ያሉት ሚኒስትሩ፥ በህዳሴው ግድብ ግንባታ ግን የተሻለ ሥራ እየተከናወነ ነው ብለዋል።ግድቡ የግለሰብን ብቻ ሳይሆን ተቋማዊ አቅም እየፈጠረ መሆኑን በማንሳት።በቀጣይም የራሳችን ግድብ በራሳችን የሰው ኃይል እንገነባለን ብለዋል።(ኤፍ.ቢ.ሲ)